FI Euroopan unionin virallinen lehti CE 78/85

(2004/C 78 E/0084)

KIRJALLINEN KYSYMYS E-2186/03

esittäjä(t): Erik Meijer (GUE/NGL) komissiolle

(30. kesäkuuta 2003)

Aihe: Tarve parantaa kuluttajansuojaa rajat ylittävän sähköisen kaupan vilpillisiä tai huolimattomia käytäntöjä vastaan

1. Onko komissio tietoinen EU-kuluttajaneuvontakeskuksen tekemän tutkimuksen tuloksista, joista ilmenee, että Internetin kautta tapahtuva rajat ylittävä sähköinen kauppa johtaa liian usein siihen, että tilattua tavaraa ei toimiteta (34 prosenttia), maksua ei palauteta tapauksissa, joissa tavaraa ei ole toimitettu (8 prosenttia), maksua ei palauteta tapauksissa, joissa vastaanottaja on palauttanut tavaran (33 prosenttia) tai siihen, että palautetun tavaran lähetyskustannuksia ei korvata (37 prosenttia)?

2. Yhtyykö komissio kyseiset tutkimustulokset huomioon ottaen EU-kuluttajaneuvontakeskuksen tekemään johtopäätökseen, että kuluttajan asemaa on tässä kaupankäynnissä pidettävä hyvin epätyydyttävänä?

3. Onko komissio kanssani yhtä mieltä siitä, että kuluttajansuojaa olisi parannettava? Jos vastaus on myönteinen, miten komissio aikoo luoda sellaiset säännöt, jotka tarjoavat kuluttajille riittävän suojan vilpillisten ja tietoisesti väärin toimivien rajat ylittävää sähköistä kauppaa harjoittavien yritysten — yritysten, joita kuluttajan on vaikea jäljittää ja joiden pääasiallinen toiminta tuntuu olevan maksun vastaanottaminen tavaran toimittamatta jättämisestä — väärinkäytöksiä vastaan? Mitä aloitteita komissio aikoo tämän johdosta käynnistää?

4. Miten sähköistä kauppaa harjoittavia yrityksiä valvotaan ja etenkin miten valvotaan sitä, että yritykset eivät syyllisty vilpillisiin väärinkäytöksiin?

5. Pitääkö komissio mahdollisena sitä, että yrityksiä kielletään vastaanottamasta maksuja, ennen kuin tavara on toimitettu ja/tai se on mahdollisesti palautettu? Miten kyseisenlaisen kiellon noudattamista voitaisiin valvoa riittävän tehokkaasti?

6. Onko mahdollisesti tarpeen tunnustaa, että niin kauan kuin väärinkäytöksiä vastaan ei ole mahdollista suojautua aukottomasti, kuluttajille on suositeltava, että he harkitsevat vakavasti, ennen kuin he ostavat Internetin kautta tai pidättäytyvät siitä kokonaan, ellei täydentäviä väärinkäytöksen mahdollisuuden poissulkevia turvallisuusehtoja ole noudatettu?

David Byrnen komission puolesta antama vastaus

(13. elokuuta 2003)

Komissio on tietoinen tutkimuksesta ja sen tuloksista. Komissio on tukenut EU-kuluttajaneuvontakeskuksen asiassa tekemää aloitetta, minkä lisäksi se tukee EU-kuluttajaneuvontakeskuksen aikomusta jatkaa toimia tällä alalla.

Komissio on pannut merkille tutkimusraportin päätelmät. Vaikka tutkimuksen tulokset perustuvat melko pieneen otokseen koeluontoisia liiketoimia, ne näyttävät osoittavan, että Euroopan unionin sähköisen kaupan markkinat eivät toimi asianmukaisella tavalla.

Komissio katsoo kuitenkin tässä yhteydessä, että vaikka vilpilliset käytännöt ja väärinkäytökset ehkä ovat osa ongelmaa, se on vain osa totuutta. Keskeistä tässä yhteydessä on, ymmärtävätkö kuluttajat ja yritykset, erityisesti pienet ja keskisuuret yritykset (pk-yritykset), kuluttajien etujen suojelemiseksi annetut säännöt ja säännökset. Lisäksi olisi arvioitava jäsenvaltiossa havaittujen sääntöjenvastaisten tapausten määrää suhteessa rajat ylittävässä kaupassa havaittujen vastaavien tapausten määrään ja verrattava sitä kansallisesti ja kansainvälisesti käydyn kaupan määrään. Sekä komissio että EU-kuluttajaneuvontakeskus aikovat jatkaa toimiaan.

Komissio tietää, että EU:ssa olisi toteutettava lisätoimia kuluttajan suojelemiseksi. Tämä asia on monitahoisempi ja kattaa muutakin kuin sähköisen kaupankäynnin. Lisäksi se vaikuttaa yritysten ja kuluttajien välisen rajat ylittävän kaupan kaikkiin näkökohtiin.

Nykyiset säännöt, erityisesti etämyyntiä koskeva direktiivi (1), ja sähköistä kaupankäyntiä koskeva direktiivi (2) tarjoavat jo kuluttajalle hyvän suojan, vaikka etämyyntiä koskevan direktiivin saattaminen osaksi jäsenvaltioiden lainsäädäntöä onkin ollut hidasta.

Lisäksi komissio on äskettäin esitellyt ehdotuksen sopimattomia kaupallisia menettelyitä koskevasta puitedirektiivistä (3). Direktiivillä, sitten kun se on pantu täytäntöön, on tarkoitus parantaa ja etenkin yhdenmukaistaa kuluttajien suojaa sopimattomia kaupallisia menettelyjä vastaan kaikkialla unionissa. Direktiivillä myös täydennetään alan nykyistä lainsäädäntöä.

Yritysten toiminnan valvonta ja seuranta sekä kuluttajansuojaa koskevan lainsäädännön noudattamisen valvonta kuuluvat jäsenvaltioiden toimivaltaan. Komissio pyrkii kuitenkin vahvistamaan jäsenvaltioiden välistä yhteistyötä tällä alalla erityisesti kuluttajansuojalainsäädännön täytäntöönpanosta vastaavien kansallisten viranomaisten yhteistyöstä 18. kesäkuuta 2003 hyväksytyllä asetusehdotuksella (4).

Kuten arvoisa parlamentin jäsen tietää, sähköisessä kaupankäynnissä suoritettavien maksujen kysymys on monitahoinen, ja se käsittää muun muassa ns. chargeback-järjestelmän (jossa kuluttajien luottokortin myöntänyt yhtiö perii riita-asioissa maksut myyjältä) ja mahdollisuuden velvoittaa yritykset pidättymään maksun perimisestä ennen kuin tavara on toimitettu. Komissio harkitsee parhaillaan kaikkia näitä vaihtoehtoja.

Komissio ei ole arvoisan parlamentin jäsenen kanssa samaa mieltä siitä, että kuluttajille olisi suositettava, etteivät he ostaisi tavaraa Internetin kautta. Vaikka EU-kuluttajasuojakeskuksen laatimasta sähköistä kaupankäyntiä koskevasta raportista käy ilmi, että järjestelmä on joiltain osin puutteellinen, komissio katsoo, ettei sen perusteella pidä päätellä, että kaupankäynti Internetissä on sinänsä vaarallista.

Komissio katsoo, että on tärkeää tiedottaa kuluttajille, mitä he voivat odottaa ja vaatia sähköistä kauppaa käyviltä yrityksiltä. Vastaavasti sähköistä kauppaa käyville yrityksille olisi tiedotettava alalla sovellettavista lainsäädännön vaatimuksista, ja niitä olisi rohkaistava antamaan kuluttajille selkeää tietoa näiden oikeuksista.

Komissio haluaa lisäksi kiinnittää arvoisan parlamentin jäsenen huomion eConfidence-aloitteeseen, jonka terveys- ja kuluttaja-asioista vastaava komission jäsen teki ja jonka perusteella Euroopan kuluttajat ja työnantajat esittivät yhteisen asiakirjan. Kyseisen aloitteen tavoitteena on laatia sähköisen kaupankäynnin luotettavuusmerkintöjä koskevat eurooppalaiset standardit. Aloite on osa komission aloitteiden muodostamaa laajempaa kuluttajansuojapakettia.

(1) Euroopan parlamentin ja neuvoston direktiivi 97/7/EY, annettu 20 päivänä toukokuuta 1997, kuluttajansuojasta etäsopimuksissa, EYVL L 144, 4.6.1997.

(2) Euroopan parlamentin ja neuvoston direktiivi 2000/31/EY, annettu 8 päivänä kesäkuuta 2000, tietoyhteiskunnan palveluja, erityisesti sähköistä kaupankäyntiä, sisämarkkinoilla koskevista tietyistä oikeudellisista näkökohdista, EYVL L 178, 17.7.2000.

(3) KOM(2003) 356 lopullinen.

(4) KOM(2003) 443 lopullinen.